A Bizottság 6/2003/EK rendelete
(2002. december 30.)
a közúti árufuvarozásra vonatkozó statisztikák terjesztéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közúti árufuvarozásra vonatkozó statisztikai adatgyűjtésről szóló, 1998. május 25-i 1172/98/EK tanácsi rendeletre [1], és különösen annak 6. és 9. cikkére,
mivel:
(1) Célszerű a lehető legteljesebb mértékben felhasználni az 1172/98/EK rendelettel meghatározott, a közúti árufuvarozásra vonatkozó statisztikai adatokat, de ugyanakkor tiszteletben kell tartani az egyedi adatok bizalmas jellegét.
(2) Biztosítani kell a terjesztett információk megfelelő minőségi színvonalát, és a meglévő statisztikai sorok naprakészen tartását.
(3) Bizonyos adatokat a tagállamok rendelkezésére kell bocsátani, hogy a nemzeti szintű közúti szállítások statisztikai lefedettségét teljessé tehessék.
(4) Az e rendeletben előírt intézkedések összhangban vannak a Statisztikai Programbizottság véleményével,
ELFOGADTA EZT A RENDELETET:
1. cikk
A tagállamok által az 1172/98/EK rendeletnek megfelelően a Bizottságnak (Eurostat) megküldött egyedi adatokat a háttéradatok összesített értékeit tartalmazó statisztikai táblázatok összeállítására használják fel. A Bizottság (Eurostat) az így keletkező statisztikai táblázatokat a 2. és 3. cikkben megállapított rendelkezésekkel összhangban terjeszti.
2. cikk
A terjesztést a mellékletben felsorolt statisztikai táblázatokra vonatkozóan engedélyezik.
3. cikk
(1) A tagállamok nemzeti hatóságain kívüli felhasználók részére a táblázatok csak azzal a feltétellel terjeszthetők, hogy minden rovat legalább 10 jármű feljegyzett adatain alapul a táblázatba vitt változókat figyelembe véve. Ha egy rovat kevesebb, mint 10 jármű adatain alapul, akkor azt össze kell vonni más rovatokkal, vagy egy megfelelő jelzéssel kell helyettesíteni. A melléklet A. pontjában említett táblázatokra nem vonatkozik ez a szabály.
(2) A kevesebb, mint 10 jármű adatain alapuló összesített értékeket tartalmazó táblázatok a tagállamokban a közösségi szállítási statisztikákért felelős nemzeti hatóságoknak azzal a feltétellel adhatók meg, hogy a nemzeti hatóságok a más felhasználók részére terjesztett valamennyi táblázatnál alkalmazzák az (1) bekezdésben megjelölt feltételt.
4. cikk
Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2002. december 30-án.